Maður á fertugsaldri er í haldi lögreglunnar á höfuðborgarsvæðinu grunaður um aðild að mannsláti í Rauðagerði í Reykjavík í nótt. Maðurinn sem lést var sömuleiðis á fertugsaldri, en hann var fluttur á Landspítalann þar sem hann var úrskurðaður látinn.
Lögreglan á höfuðborgarsvæðinu hefur handtekið mann í tengslum við andlát í Reykjavík í nótt. Tæknideild lögreglunnar var enn að störfum á vettvangi um hádegisbil.
Lögreglan var kölluð að Rauðagerði í austurhluta Reykjavíkur um miðnætti í nótt þar sem tilkynnt var um slasaðan mann utan við íbúðarhús við götuna. Endurlífgunartilraunir báru ekki árangur á staðnum og var maðurinn fluttur á Landspítalann þar sem hann var úrskurðaður látinn. Margeir Sveinsson aðstoðaryfirlögregluþjónn vill lítið gefa upp um málið, enda rannsókn á algjöru frumstigi. Einn er í haldi vegna andlátsins, útlendingur á fertugsaldri. Hinn látni var sömuleiðis á fertugsaldri og ekki Íslendingur. Rannsókn á vettvangi stóð enn yfir í hádeginu og var tæknideild meðal annars að notast við hunda, dróna og það sem virtist vera málmleitartæki. Lögreglan sendi frá sér tilkynningu nú laust fyrir hádegið þar sem kom meðal annars fram að rannsókn sé á algjöru frumstigi en önnur tilkynning verði send fjölmiðlum eftir því sem henni vindur fram, líklega síðar í dag.
Maður á fertugsaldri er í haldi lögreglunnar á höfuðborgarsvæðinu í tengslum við mannslát í Rauðagerði í Reykjavík í nótt. Maðurinn sem lést var sömuleiðis á fertugsaldri, en hann var fluttur á Landspítalann þar sem hann var úrskurðaður látinn. 